text: Læger i Region Midtjylland sparer mest på antibiotika
  05 oktober 2017 kl. 12.33
  Granskning af store regionale forskelle i brug af antibiotika kan være med til at sænke forbruget, siger læge.
  Der er store regionale forskelle på, hvor ofte landets praktiserende læger udskriver antibiotika.
  Det viser Danmap-rapporten for 2016 fra DTU Fødevareinstituttet, DTU Veterinærinstituttet og Statens Serum Institut.
  Læger i Region Midtjylland udskrev 487 recepter på antibiotika per 1000 indbyggere i 2016 og var dermed de mest tilbageholdende.
  Lægerne i Region Sjælland var mest rundhåndede med recepterne og udskrev tilsvarende 575 recepter per 1000 indbyggere.
  Region Midtjyllands læger er gode eksempler
  Det er aldeles vigtigt at få skåret ned på forbruget af antibiotika, fordi flere og flere bakterier udvikler resistens.
  Derfor bør man se lægerne i Region Midtjylland over skulderen, siger Niels Frimodt-Møller, klinikchef på Rigshospitalets Klinisk Mikrobiologisk Afdeling.
  - Der er markante forskelle i udskrivningen af recepter rundt om i landet. Man bør se nærmere på, hvad der er forskellen, for vi er generelt ret ens i sygdomsfrekvens i Danmark, siger Niels Frimodt-Møller.
  - Det er svært at sige, hvad forskellen skyldes. Men forbruget af antibiotika er meget styret af vejledning og uddannelse af de praktiserende læger. Man kan måske se på, om det kan blive bedre nogle steder, siger Niels Frimodt-Møller.
  Læger i Region Syddanmark udskrev 531 recepter per 1000 indbyggere, i Region Nordjylland var det 509 recepter, mens Region Hovedstadens læger landede på 520 recepter per 1000 indbyggere.
  I alle regioner er antallet af patienter, der får antibiotika, faldet. Men det er mest markant i Region Midtjylland.
  I 2016 fik 17 procent færre patienter på landsplan udskrevet antibiotika end i 2007. Den samlede mængde antibiotika brugt til mennesker var dog uændret fra 2015 og på niveau med forbruget for ti år siden.
  Hvis du vil blive klogere på, hvem du skal stemme på til kommunalvalget, så tag kandidattesten her.
  
  